60 વર્ષીય વિધવા ગોમતી ભટ્ટ તેમના બે પુત્રો વિશેષ અને રાશેષની સાથે રહે છે. વિશેષના લગ્ન સરિતાની સાથે થયા છે અને તેમનો દીપ નામનો દીકરો છે. રાશેષ સૌમ્યાને પ્રેમ કરે છે અને તેની સાથે લગ્ન કરવા માંગે છે. રાશેષને ખબર પડે છે કે જો તે પ્રેમ લગ્ન કરશે, તો તેને પારિવારિક વારસો ગુમાવવો પડશે. આથી તે સૌમ્યાને છોડી દે છે. તે માતાની પસંદ કરેલી NRI છોકરી માધુરી સાથે લગ્ન કરવા તૈયાર થાય છે. રાશેષને પાઠ ભણાવવા માટે તેની ગર્લફ્રેન્ડ સૌમ્યા એક નોકરાણી બનીને તેના ઘરમાં પ્રવેશ કરે છે. બીજી બાજુ માતા ગોમતીને ખબર પડે છે કે તેના બંને સંતાનો સંપત્તિ મળ્યા પછી તેને ત્યજી દેવા માગે છે. વાર્તામાં નવો વળાંક આવે છે જ્યારે માતા ગોમતી તેમના પારસી મેનેજર સાથે લગ્ન કરવાનું નક્કી કરે છે. ત્યાર બાદ ઘણી રમુજી ઘટનાઓ ઘટે છે. આધુનિક પેઢીના યુવાનોની સ્વાર્થી મનોવૃત્તિ પર વ્યંગ્ય કરતા સંવાદો આ નાટકને વધારે મજેદાર બનાવે છે.